《同李似之游蒋山》
宋代·李纲

北风阻行舟，驾言游蒋山。相携得良友，谈笑穷跻攀。

松林静杳冥，殿阁罗烟鬟。宝公骨已冷，白塔孤云间。

乘高望长空，极目波涛翻。东南正戎马，戈甲照江干。

与子适相遇，偷此半日闲。怀古六朝远，道旧一笑欢。

忆昨赐对初，接武玉殿班。螭坳珥史笔，每惭追继难。

迂疏与世违，谪官堕瓯蛮。宽恩幸脱去，假道来江关。

邂逅两萍梗，飘泊惊风幡。回首顾浙河，不知涕泗潸。

著鞭愿努力，世路方多艰。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。